text:
Al jere il mês d’Avost, une zornade tal plen de canicule. Nol jere cristian, in chê dì, come che si dîs, che nol fos dut un pêl un got. “Nancje vuê, che il soreli al spache i claps, no pues lâ a polsâ, come chês babatis dal paîs”. Cussì e bruntulave la Rodeane, fevelant di bessole.”
“Sacrament chês li, a sudin dome sot da lenghe… Cun ducj i peçots che a vegnin fûr des lôr bocjis, tu podaressis fâ l'aventari a dutis li fantatis che a àn di maridâsi chest an e chel che al ven. Jo no ài timp di pierdi come lôr. Lis cuninis no puedin spietâ, a son in calôr… chest al è il moment bon…” E veve zontât.
Di un pieç, di cunins, tal paîs, no ‘nd jere un. Colpe des grusis, e jere stade le murie di dutis chês puaris bestiis.
Pardabon, propit puaris bestiis, ma ancje puare Rodeane che cul lôr cicin, une volte, e podeve cjapâ un franc par meti sù la pignate.
Di cuant che e jere stade la lôr murie, dibot, puare femine, e murive di fan.
Ven a stâi, che, in chês zornadis, un so nevôt, i veve puartât dôs cuninis par tornâ a implantâsi di gnûf cun chês bestiis. Cussì e varès podût, come che e veve simpri fat, tornâ a vendi la lôr cjar, tant domandade tal paîs. I bastave dome cjatâ il cunin di monte e dut al sarès tornât come prime.
Gracie a Diu, fevelant dal plui e dal mancul, cun Bepi, chel di “Cain” e jere vignude a cognossince, che lui, a cjase sô, al veve plui di cuarante cunins, cun di plui, trê, che ju tignive propit pe monte.
Biade, jere contente come une pasche. E varès cussì podût, compagnâ li sôs cuninis, e comprâ, di lui, che ju vendeve, cussì i veve dit, un cuatri cinc bestiis di copâ subit, che di sigûr, prime di domenie, e varès cjatât cui che lis varès compradis. Un afâr pardabon.
Vevin batût a pene lis dôs, che la Rodeane, cjaminant sot la ombrene des cjasis, cu lis cuninis in calôr, une par sporte, e cun altris cinc sportis vuedis sot i braçs, par chês altris bestiis che e veve di comprâ, si jere inviade, cjapant la volte par lâ sù li di Cain.
Puarete, ancje se secje come un breon, il scjafoiaç la copave lu stes: no rivave al à indenant.
Rivade tal curtîl, Sunte, la femine di Bepi, viodintle cun dutis chês sportis le cjalave come se e fos stade un marzian.
“Rodeane, par ce sêstu vignude culì? Sêstu vignude, forsit a cjatâmi?” i domande.
“O ài puartât cun mê lis cuninis par compagnâlis, e daspò volarès comprâ un cuatri bestiis, che come che tu sâs, jo, par cjapâ un franc, dopo o vent pes fameis. Bepi, il to om, mi à dit che seis ben plantâts cun chestis bestiis, ancje se je stade la murie”.
Sunte, puare femine, a sintì lis sôs peraulis, no saveve se ridi o vaî. Cuai cunins? Non veve nancje lis gabis. Il so om il solit mataran, i veve fat intindi a che puare cristiane ce che nol jere vêr. Un vêr balonîr.
E cumò ce podevie fâ. Ce podevie dî a chê biade, che i veve crodût? Diu al vûl che sot il seglâr, tal fresc, Sunte, e tignìs simpri il butilion dal vin par Bepi, che nol podeve stâ cence. Cussì, fate jentrâ, dopo vei jemplât une tace di un cuart i à contade la veretât.
“Bausâr che nol è altri, balonîr. Che i vignis il cagot cumò, che al è a butâ sù malte su la armidure” vaint e ridint la Rodeane e ripeteve.
Par fortune, che di bagnâ la pivide, a le Rodeane, no i displaseve e, dopo il cuartut, 'nd à bevût un altri, e po un altri ancjemò. Vere, lis cuninis no à podût compagnâlis, puarete, ma no si sa nancje, se e je rivade, cui soi tombolons, a puartâlis a cjase, o se son ancjemò che a corin libaris come jeurs pal paîs.
di Nelo Malisano


c: text/html

text:
E sucêt, bielzà di un biel pôcs di agns indaûr, che si fâs il morâl di Nadâl. Ma parcè? Dut al scomence cuant che une volte…
…la Befane, come ogni an tor i prins di Dicembar, e va a cjatâ Pai Nadâl, il Laponie, par metisi dacuardi su cuai regâi sielzi, a cui puartâju e vie indevant. Al è bielzà di un pôcs di agns che a fasin cussì, par fâ di mancul di fâ i regâi doplis o di no fâju juscj, jessint che magari ognidun al pense che lu fâsi chel altri. Si cjatin al secont plan di cjase dal vieri omenon – jessint che sot a son i siei sbilfs a fâ sù regâi – e denant di une cjocolate cjalde e doi biscots, cjalant il so acuari grandonon, sfodrât di pes tropicâi, a discutin e cjapin note di dutis lis letarutis dai fruts e lis consegnis di fâ.
Di fat, o ben o mâl, no cate che si tichignin tant che doi gjai tal pulinâr, a rivin simpri a disbratâ lis cuistions, e badait, voaltris, vêso mai ricevût il stes regâl a la gnot di Nadâl a la Befanie? Ben, cumò o savês parcè!
Chê volte li, però, a son ducj i doi plui sustôs dal solit.
«Dîs po, Nadâl, ma no sintistu ancje tu, ce che o sint jo?»
«Ce robe? Âstu forsit pescjât cualchi sbit di rene, là di fûr?»
«Su mo, su, no stâ cjolimi pal cûl, o disevi sul spirt dal Nadâl!»
Pai Nadâl al mene il cjâf e al capìs che ancje la vecjute e à capît.
La int no rive adore a sintî la gjonde dal Nadâl. Il spirt di contentece al va vie vie smavint. La gole di fâ fieste si è sfantade fin a fâ someâ, pes cjasis e pes stradis, i dîs di fieste compagns di ducj chei altris. Anzit, magari dome un fastidi, par i regâi di fâ e lis cenis e cenutis di sopuartâ.
«Tu âs reson,» al rispuint malcuiet, «ma parcè isal sucedût cussì. E pûr nô a nin indenant a puartâ i regâi e il Bambin al va indenant a nassi ogni an…»
«Ma ce vûstu… chei cjastrons no rivin adore a capî che a àn une buine scuse par tornâ a viodisi e jessi contents… Bisugne tirâ fûr alc», e sberle la Befane, «Cussì no si pues lâ indevant! La int no je contente! Che a sedin i tiei regâi che no ur plasin plui? Tu ju fasis colâ une volte sì e une ancje e ju cjatin rots! Crodevistu che no lu savès?»
«Oh, oh, oooh!», al rebeche Pai Nadâl, «Saran biei i tiei, di regâi, che tu ju metis intun cjalçut e dopo a pucin di pîts! E podopo ce crodistu che al sedi facil cjaminâ pes cjasis di gnot, a scûr! Al è clâr che ogni tant mi cole il sac! Pense par te, pluitost che tu i puartis simpri vanzums o mangjative! Jo almancul o puarti zugatui!»
«Ma va là! Ai fruts i dolçs i plasin simpri! E je colpe tô!»
«No je vere, e je colpe tô!»
E bim, e bum, e tic, e toc, chei doi stupidei a tachin a fâsi i dispiets e a stiçâsi simpri plui!
E jê lu pice, e lui la grampe, e jê lu pide, e lui la scufiote, e jê lu muart, e lui la pice, e jê lu grampe, e lui la pide, e insome, tant a van indenant che a finissin par sburtâsi un pôc plui fuart a sdrumin ducj i doi cuintri il grant acuari metût devant dal barcon de terace, fat in cristal, e insome… i van intor cussì di buride che a colin jù, svualant, cun tant di ploie di veris fracassâts e pes colorâts che si scjassin.
Fortune e vûl che a colin ducj i doi sul pin che al è propite sot il barcon e cui di cjâf, cui di clapis, a finissin inte nêf frescje cence fâsi nuie.
Dome in chel, che al sedi il frêt, che al sedi il colp, si cjalin tai voi e a capissin che ancje lôr, come ducj, a vevin un pôc pierdût il spirt dal Nadâl.
«Ce cjastrons che o sin», al dîs pai Nadâl, tirantsi in pîts.
«Tu âs propite reson», i rispuint chê altre, ancjemò instupidide. «Però alc o vin di inventâsi, no si pues lâ indenant cussì».
Ma propit in chel, al sucêt che di adalt al ven fûr come un lusôr, une stele cuntune code che e smalite e e slusore il pin sfodrât di veris e di pessuts di ogni tinte. E ognidun al tache a sflandorâ, mandant di ogni bande une schirie di strichis di clâr e di colôr. Il morâl nol jere mai stât cussì biel! I doi si lumin e la idee i ven di bot, come une flamade.
E alore vie ator pai bosc, e dopo vie a cirî i pins plui biei, e ancjemò, vie a puartâju ator ator tes placis di ducj i paîs dal mont, doprant un elicotar che si fâs prime, e cun di plui vie a jemplâ lis ramascjis di ogni sorte di robe che a puedi fâ lusôr, magari dome aghe che e glace, dulà che al è frêt e criùre, o balutis di veri, dulà che nol è frêt avonde. Anzit, la befane, che e je une che i plâs scherçâ, in cualchi morâl e picje ogni sorte di robe, parfin cualchi gjat che al gnaole o i refudums gjavâts dai bidons. Tant, e pense, no fasino lûs e davoi ancje chei!
E po? E po nol reste che meti cjandelis sore cjandelis, par che i pins a sedin une babilonie di lamps e tarlups!
Ducj chei che ju viodin, in cuatri e cuatri vot a deventin plui contents. Ma cussì contents che ancje lôr a àn voie di vê il pin di Nadâl in cjase e a tachin a fâlu sù, tornant a cjatâ la gjonde des fiestis e, cun di plui, judant chel puaret di Pai Nadâl a viodi dulà che al met i pîts, ta chê sere, fat che al à zovât une vore ae salût dai siei regâi.
Cussì cumò o savês parcè di agns in ca si fâs sù il Pin di Nadâl.
E se o sintîs di cualchidun che nol à plasê di fâlu, ben po, al sarà un di chei che i vons a àn cjatât l'arbul de befane, chel cul gjat che al sgnaolave e plen di refudums!
di Serafini Raffale
Ispirade in plene libertât a une conte par fruts che si cjate in rêt

robotstxt: allowed

filter: keep


text:
Font: Món Divers, 31/12/08
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
08/01/09
Paîs Catalans: manifestazion pe autodeterminazion intes Baleârs
Font: Món Divers, 31/12/08
Sud Tirôl: l’esecutîf al ponte a vê plui autonomie e plui competencis
E à tacât la sô ativitât ai 30 di Dicembar la gnove aministrazion provinciâl sudtirolese jessude des elezions dai 26 di Otubar. L’esecutîf, formât di rapresentants de SVP e dal PD, al è vuidât ancje cheste volte di Luis Durnwalder, in carghe bielzà dal 1989. Intal so intervent programatic, Durnwalder al à declarât che l’obietîf par cheste legjislature al è chel di incressi la autonomie fiscâl e lis competencis de Provincie di Bolzan. In mert al progjet di federalisim fiscâl che il guvier talian al volarès inviâ intal 2009, il president de aministrazion provinciâl al à ricuardât che no si acetarà nissune riduzion rispiet a ce che a previodin i acuardis internazionâi sul Sud Tirôl. Si à di pontâ, invezit, a cressi la autonomie fiscâl par compagnâ lis gnovis competencis che la Provincie e domande in materie di puestis, personâl des aministrazions periferichis dal stât e dai tribunâi, sigurece e radiotelevision publiche.
Font: Nationalia, 30/12/08
Serbie: albanês in place cuintri dai ultins arescj
Font: Balkans Insight, 29/12/08
Galizie: la bandiere galiziane e sbarcje sul Mac
La incressite de autostime intun popul minorizât e je fate, a voltis, ancje di piçulis robis. Daûr di cheste logjiche cumò al è stât metût a disposizion dai utents galizians che a doprin un ordenadôr Mac un program che al modifiche l’implant grafic de striche adalt là che il model spagnûl de tastiere al vignive rapresentât cu la bandiere di chel stât. Il program, che si pues discjariâ de rêt a gratis, al permet di meti une bandiere galiziane al puest di chê spagnole. Un tant si podeve za fâlu ancje cu la bandiere catalane.
Font: Galiza Hoxe, 29/12/08
Bretagne: Regjon e Universitât di Rennes adun pal insegnament dal breton
Font: Bretagne.fr, 28/12/08; Oui au breton, 28/12/08
Galizie: campagne pe educazion plurilengâl
La aministrazion comunâl de citât di Ourense e la Universitât di Vigo a àn sotscrit un pat pal insegnament plurilengâl che al jentre te campagne informative che e à tant che sproc: “La Europe e je plurilengâl. Cui che al sa il galizian al sa di plui” (Europa é plurilingüe. Quen sabe galego, sabe máis). Il program al cjaparà dentri diviers istitûts e centris educatîfs di Ourense, ma ancje di Vigo e di Pontevedra. La Universitât e curarà la part sientifiche de campagne. L’obietîf al è chel di incressi la ufierte formative par galizian che e je ancjemò masse basse, come segnalât di resint ancje di un rapuart des autoritâts europeanis.
Font: Galiza Hoxe, 26/12/08
Cossovo: montenegrins ricognossûts tant che comunitât par so cont
I montenegrins a son stâts ricognossûts des autoritâts cossovaris tant che comunitât par so cont e a àn cumò vôs ancje tal consei consultîf des comunitâts etnichis dal Cossovo. Il Montenegro al veve proclamât la sô indipendence e si veve separât de Serbie ancjemò tal 2006. Al è un dai stâts che a ricognossin la indipendence dal Cossovo e i rapuarts tra i doi guviers a son bogns. Intant de vuere, i montenegrins a vignivin calcolâts sul stes nivel dai serps cun consecuencis pesantis, duncje, intai rapuarts cu la maiorance albanese.
Font: New Kosova Report, 23/12/08
Ongjarie: celebrade in grant la Zornade des minorancis
Che in Ongjarie la tutele dai dirits des nazionalitâts minorizadis no sedi une cuestion calcolade di pocje impuartance si lu à podût viodi ancje in ocasion de Zornade des minorancis (18 di Dicembar) cuant che a son stâts dâts fûr i Premis dedicâts aes personis che plui si son impegnadis ta chest cjamp e si à celebrât i 15 agns di vite de leç statâl sui dirits des minorancis etnichis e nazionâls. Cun di fat, ae cerimonie, che si è davuelte intal salon di onôr dal Parlament, a àn partecipât ducj i rapresentants plui impuartants dal stât: de presidente de Republiche, Katalin Szili, al prin ministri, Ferenc Gyurcsány, dai membris dal Parlament ai dirigjents des istituzions publichis principâls. La iniziative e je stade la ocasion par fâ il pont sei sul funzionament de leç di tutele, fate buine dal Parlament intal 1993 cuntune grande maiorance, ma ancje sui problemis des diviersis comunitâts di minorance che a vivin in Ongjarie. Magari cussì no, al à dite il prin ministri, intai ultins timps e je daûr a cressi la intolerance, massime cuintri de gruesse comunitât rom ongjarese. Dut câs Gyurcsány al à ancje ricuardât che intai stâts là che lis diviersis comunitâts nazionâls e i lôr rapresentants a partecipin ai procès decisionâi al è plui facil superâ i contrascj.
Font: Eurolang, 22/12/08
Sardegne: leç linguistiche gnove pal sart fate buine de Zonte
Font: Regione Sardegna, 21/12/08; Sotziu Limba Sarda, 22/12/08; Noas-insardu, 22/12/08
Romanie: materiâl gnûf pes scuelis su la storie des minorancis
Font: Divers.ro, 22/12/08
23/12/08
Pontade 26 08 (23/12/08) - 12
Irlande: al à sierât l’unic cuotidian par gaelic
Daspò di 25 agns di esistence al à sierât Lá Nua (Dì gnûf), l’unic cuotidian par gaelic irlandês. La ultime jessude dal gjornâl, che e veve la peraule “bás” (ven a dî muart) in vierzidure, si le à vude ai 19 di Dicembar. Daûr de fin dal cuotidian e je la decision dal Foras na Gaeilge, la agjenzie pe lenghe irlandese, di gjavâi i finanziaments a Lá Nua. La direzion de agjenzie pe lenghe irlandese e à dite che in dì di vuê un cuotidian par gaelic nol à marcjât, ma e à fat savê che e pense di meti 400 mil euros par un setemanâl e par un servizi informatîf digjitâl. Il gjornâl, che al stampave 4 mil copiis par dì, al veve la sô sede a Belfast e al deve di vore a vot personis. Gerry Adams, il president dal Sinn Féin (il partît republican irlandês), al à pandût il so marum pe gnove e al à declarât che il so partît al è daûr a viodi de pussibilitât di meti in pîts un altri cuotidian par gaelic, sei su cjarte che in linie.
Pontade 26 08 (23/12/08) - 11
Ream Unît: no a di une scuadre di balon britaniche pai zûcs olimpics
Tifôs di balon galês, nordirlandês, scozês e fintremai inglês adun par dî di no al progjet di une rapresentative britaniche unitarie pai zûcs olimpics dal 2012 che si davuelzaran a Londre. Al è chest il spirt che al sta daûr de campagne “No Team GB” che al è nassût par fâi cuintri al progjet sburtât dal prin ministri britanic Gordon Brown che, di resint, al à vût ancje la poie de FIFA, la federazion internazionâl dal balon. I tifôs i tegnin ae indipendence des lôr scuadris nazionâls e a àn pôre che chest al sedi il prin pas par fâlis sparî. Lis nazionâls di balon di Gales, Scozie, Irlande dal Nord e Ingletiere no puedin partecipâ ai zûcs olimpics par vie che il CIO al acete dome rapresentativis statâls. Dut câs, dal moment che i zûcs si davuelzaran a Londre, il prin ministri britanic al ponte a vê in cjamp ancje i parons di cjase. A fâi cuintri al progjet a son ancje partîts politics tant che l’SNP scozês e il Plaid Cymru galês.
Propit i rapresentants di chescj doi partîts a son tra i promotôrs de campagne par ospitâ in Gales e in Scozie i campionâts europeans di balon in program pal 2016. La iniziative e je stade presentade ai dirigjents des dôs federazions nazionâls di balon par che a viodin se a son lis fondis par puartâ indenant il progjet.
Pontade 26 08 (23/12/08) - 10
Stât spagnûl: nassude Diverslinguae par promovi il plurilinguisim
Promovi la diviersitât linguistiche intal stât spagnûl e controlâ che la legjislazion in materie linguistiche e sedi rispietade. A son chescj i obietîfs principâi de associazion Diverslinguae che e je stade presentade cualchi zornade indaûr a Sant Jacum di Galizie (Santiago de Compostela) e che e met adun organizazions baschis (Aurten Bai e Euskara Kultur Elkargoa), catalanis (CIEMEN), e galizianis (A Mesa pola Normalización Lingüistica). Tra i prins progjets in program si à la vierzidure di un portâl web plurilengâl, ancje in colaborazion cu la aministrazion statâl. Cun di plui, la presentazion de associazion e je stade la ocasion par comentâ lis racomandazions inviadis al guvier di Madrid dal Consei dai ministris de Europe. Se lis autoritâts europeanis a vessin vût dutis lis informazions su la situazion dai dirits linguistics intal stât spagnûl, il riclam al sarès stât inmò plui dûr, a àn dite i rapresentants des organizazions che a componin Diverslinguae.
Pontade 26 08 (23/12/08) - 9
Sami: metudis lis fondis par un Parlament ancje in Russie
Une sessantine di delegâts sami de penisule di Kola, intefederazion russe, a àn metût lis fondis pe nassite di un Parlament propri come che za si ‘nd àn pai samis de Norvegje, de Svezie e de Finlande. I rapresentants di chest popul, che in dì di vuê al forme a pene il 0,2% de popolazion totâl de penisule di Kola, a àn metût sù un organisim di rapresentance formât di nûf membris che al varà di puartâ ae nassite tal zîr di doi agns di un Parlament pai sami de Russie. Par rivâ a di un tant, dut câs, al coventarà modificâ diviersis leçs federâls e provinciâls. A dâi une man al organisim rapresentatîf dai 2 mil sami de regjon a saran ancje i rapresentants dai Parlaments sami che za a son inta chei altris trê stâts là che al vîf chest popul.
Pontade 26 08 (23/12/08) - 8
Ocitanie: la Val d’Aran a pro dal ocitan patrimoni de umanitât
Il Consei gjenerâl de Val d’Aran, la valade di lenghe ocitane che si cjate intal Principât di Catalogne, al à fate buine une mozion che e domande che la Unesco e proclami la lenghe ocitane tant che patrimoni de umanitât. Il document, che al è passât cul vôt di ducj i partîts aranês, al poie duncje la campagne inviade de associazion Chambra d’Oc. Ae iniziative a vevin za dât la lôr poie diviersis aministrazions comunâls ocitanis, ma ancje la Regjon Piemont, la Provincie di Potenza e la Regjon Lenghedoc – Rosselló. Inte stesse riunion dal Consei si à fat bon in maniere uficiâl il test dal imni aranês, o sei “Montanhes araneses”.
Pontade 26 08 (23/12/08) - 7
Romanie: il partît dai ongjarês fûr dal guvier
La Aleance Democratiche dai Ongjarês in Romanie (Romániai Magyar Demokrata Szövetség), che e à otignût il 6,4% dai vôts intes elezions politichis che si son davueltis ai 30 di Novembar, no fasarà part dal guvier di coalizion che al à di vuidâ la Romanie pai prossims agns. Il Partît Democratic Liberâl e chel Socialdemocratic si son dâts dongje par guviernâ il paîs te prossime legjislature: adun a àn 329 dai 471 parlamentârs rumens e, duncje, no ur coventaressin altris fuarcis par tignî in pîts il guvier. Dut câs, il partît dai ongjarês de Romanie al veve za declarât di no jessi disponibil a jentrâ tune coalizion cui socialdemocratics.
Font: Nationalia, 15/12/08
Pontade 26 08 (23/12/08) - 6
Bretagne: mobilitazion par difindi la toponomastiche storiche
La int di Plougerne / Plouguerneau si è dade dongje tun comitât par difindi i nons tradizionâi par breton des stradis dal lôr paîs e evitâ che a vegnin batiadis cun nons gnûfs par francês. Il sindic al à spiegât che il cambiament dai nons des stradis al sarès leât al fat che lis puestis a àn problemis a capî i nons par breton… Il comitât, che al à non “Vuardians de memorie”, al à inviât une campagne par convinci la aministrazion comunâl a cambiâ strade e al à invidât ducj a scrivi al sindic par manifestâ la contrarietât al progjet.
Pontade 26 08 (23/12/08) - 5
Paîs Basc: ex presonîrs politics a denunciin la politiche penitenziarie
Un centenâr di ex presonîrs politics bascs si à dât dongje tes zornadis stadis a Usurbil par rivendicâ une soluzion dialogade dal conflit jenfri il Paîs Basc e i stâts spagnûl e francês e par denunciâ la politiche penitenziarie in vore in dì di vuê. Di une bande no si ricognòs ai presonîrs bascs il status politic, e di chê altre si doprin misuris di ecezion che a valin dome par lôr. Joxean Agirre e Begoña Sagarzazu, a non dal coletîf, a àn ricuardât lis misuris persecutoris dopradis cuintri dai presonîrs bascs: de dispersion fin al dinei dal dirit ae salût, des violencis al isolament continuât, cence po dismenteâ i ritarts inte liberazion a fin pene o il progjet che al previôt misuris di control par vincj agns daspò de liberazion. A vuê a son passe 760 i presonîrs politics bascs che si cjatin tes presons spagnolis e francesis.
Pontade 26 08 (23/12/08) - 4
Bretagne: une sdrume di zûcs in rêt par breton sot dal arbul
Pes fiestis di Nadâl di chest an l’Ufici pe lenghe bretone al à fat cjatâ “sot dal arbul” une sdrume di zûcs in rêt inte lôr lenghe pai fruts e pai zovins de Bretagne. Cun di fat, di cualchi zornade, al è disponibil ancje par breton, cul non di Melldudi, un portâl che al ufrìs uns 700 zûcs di stamp diviers. Il portâl al jere za disponibil ancje in altris lenghis minorizadis tant che il catalan, il galizian e l’ocitan. Cun di plui, simpri cu la poie dal Ufici, al è stât voltât par breton ancje Freecol, la version libare dal zûc “Colonizazion, Civilizazion”, che e jere za disponibile tune cuarantine di lenghis.
Pontade 26 08 (23/12/08) - 3
Stât spagnûl: riclam de Europe sui dirits linguistics
Il Consei de Europe al à riclamât il stât spagnûl al rispiet dai siei dovês intal cjamp de protezion e de promozion des lenghis diviersis dal castilian, daûr di ce che e previôt la Cjarte europeane pes lenghis regjonâls o minoritariis. Intes racomandazions inviadis al guvier di Madrid dal Consei dai ministris de Europe si lamente che al è stât fat pôc o nuie par risolvi i problemis che a jerin za stâts segnalâts, ven a dî, prin di dut, l’ûs des lenghis couficiâls (basc, catalan, e galizian) intal cjamp de justizie, de aministrazion periferiche statâl e dai servizis publics gjestîts dal stât a tacâ des puestis e des feroviis. Intal document dal Consei dai ministris de Europe si invide ancje a incressi l’ûs des lenghis couficiâls intal sisteme scolastic, magari cul sisteme de imersion, massime in Galizie (galizian), in Navare (basc), inte Comunitât valenziane e intes Baleârs (catalan). Cundut che alc si à mot, al zonte il document, al covente un ricognossiment juridic clâr che al garantissi la difese e la promozion dal catalan e dal aragonês intal Aragon e dal galizian inte regjon di Castilie e Leon. Lis racomandazions de Europe a fasin riferiment ancje ae situazion dificile dal asturian, che nol è stât inmò ricognossût tant che lenghe couficiâl. Il document dal Consei dai ministris al lamente po che il guvier di Madrid nol à dât informazions su chês altris lenghis minoritariis feveladis dentri dai confins statâi, ven a dî il portughês te zone di Olivença (Extremadura), l’amazic (berber) a Melilla, l’arap a Ceuta, e lis lenghis de comunitât rom (romaní e caló).


text:
Daûr
di une ricercje curade dal guvier galês e dal comissariât pe lenghe
galese al ven fûr che il numar des personis in stât di fevelâ cun
plene paronance il galês al è dal 11%, cuant che dîs agns indaûr
al jere dal 12%. Al cres invezit il numar di cui che al à une cierte
cognossince de lenghe, massime tra i fruts e i zovins. Tra chei che a
fevelin par galês, la metât e à ocasion di doprâlu ogni dì, dome
un su cinc lu fevele simpri in cjase, ma al cres il numar di chei che
lu doprin sul puest di vore. Al è un cuadri cun alts e bas chel che
al jes di cheste ricercje, là che la situazion piês si le viôt
intes rêts sociâls dulà che ancje cui che al cognòs il galês al
tint a doprâ cuasi simpri l’inglês. Cussì, dome un su vot al
scrîf sms par galês e un su dîs al mande emails ta cheste lenghe,
su Facebook il galês al ven doprât cuasi simpri dome dal 9% di chei
che a cognossin la lenghe e su Twitter sì e no dal 6%.
Font:
BBC,
29/01/15


text:
La idee e
jere nassude intant dai incuintris anuâi inmaneâts dal coordenament
dai lavoradôrs de normalizazion linguistiche (CTNL) e cumò e à
tacât a svilupâsi in gracie di un grup di gjenitôrs di S. Jacum di
Galizie (Santiago de Compostela). Si fevele di “Tribo”, une
iniziative che e à chê di meti adun lis fameis che a vuelin che i
lôr fîs a puedin vivi la lôr vite sociâl par galizian. Denant di
cetantis aministrazions che no fasin nuie par chest obietîf o a van
fintremai te direzion contrarie, une trentine di cubiis di S. Jacum e
à decidût di dâsi dongje intal parc di Belvís par fâ in maniere
che i lôr fîs, dai 0 ai 13 agns, si cjatin in compagnie di altris
fruts e di gjenitôrs che a fevelin par galizian, in maniere di judâ
l’ûs naturâl e plen de lenghe. Dai incuintris intal parc si è za
passâts a inmaneâ cetantis ativitâts – des jessudis adun par
concierts o mostris fin aes cjaminadis in mont – simpri cul element
comun de lenghe galiziane. La iniziative e je stade ricjapade però
ancje fûr de Galizie e, in dì di vuê, une vincjine di fameis
galizianis che a vivin a Bilbo / Bilbao, intal Paîs Basc, e je lade
daûr di chel esempli e, cun whatsapp tant che sît di incuintri
virtuâl, a organizin ocasions par che i lôr fîs a puedin fevelâ e
zuiâ par galizian.
Font:
Praza Pública,
06/03/14


text:
Intes prossimis elezions in program intal Paîs Valenzian (2011) si proponarà une coalizion eletorâl formade dal Bloc Nacionalista Valencià, di Iniciativa del Poble Valencià e dai Verds – Esquerra Ecologista. La coalizion e varès di clamâsi Compromís e si ponte a slargjâle ancjemò cu la zonte di altris sogjets politics nazionalitaris, ecologjiscj e di çampe. L'obietîf – al à spiegât il segretari gjenerâl dal Bloc, Enric Morera – al è di svilupâ un tierç spazi politic che i fasi cuintri ae diestre dal PP e che al rapresenti une alternative ae oposizion simpri plui debule dai socialiscj (PSOE).
Font: VilaWeb, 25/01/10


text:
Jutori:Manuâl dal stîl
Il manuâl di stîl al à come obietîf di mostrà chês che a son lis convenzions di adotâ cuant che si scrîf une vôs par fâ in mût che inte Vichipedie e sedi un pocje di uniformitât intai articui.
Chest manuâl nol è pensât tant che une leç inviolabil ma ben nome une racuelte di bogns conseis. Nol è che si scugnedi par fuarce là daûr dal manuâl. Chel che al conte di plui al è il contignût, no le scjate che lu ten dentri.
Dut câs se si rive a vê une cierte omogjeneitât tes vôs al è plui facil leilis e il dut al somee plui ben fat.
Tabele dai contignûts
Conseis gjenerai[cambie | modifiche il codiç]
La Vichipedie e je une enciclopedie, ven a stâi che e je une font tierce di cognossince che e ripuarte des robis scritis in altris bandis. Si à di scrivi in mût impersonâl, imparziâl (PVN), cence fâ vignì fûr lis propris ideis.
Un bon consei al è che di da une cjalade a dai articui sul stes argoment par viodi cemût che a son organizâts.
Cemût scomençà une vôs[cambie | modifiche il codiç]
Al è ben scomençà un articul cuntune curte introduzion, par esempli une definizion, che cjapedi dentri il non de vôs che, la prime volte che si scrîf, e va metude in neret. Par esempli:
- La economie e je une sience sociâl che e studie l'insiemit dai fenomens economics, ven a stâi la ativitât economiche des comunitâts umanis cu la produzion, la distribuzion e il consum di bens e di servizis.
altri esempi:
- Il zûc e je une ativitât ricreative fate da une o plui personis (i zuiadôrs), basade su:
- un obietîf che i zuiadôrs an di cirî di cjapâ (che pues ancje jessi diviers par ogni zuiadôr);
- un insiemi di regulis che determinin ce che i zuiadôrs puedin e non puedin fâ intant di zûc.
Se si scrîf une biografie al sarà ben meti il non, fra parentesis lûc e date de nassite e de muart. Cualchi esempli:
- Josef Marchet (Giuseppe Marchetti, Glemone ai 23 di Lui 1902 - Udin ai 8 di Mai 1966) al è stât plevan, insegnant, linguist, storiograf, storic e critic de art, leterât e un gjenerâl un dai plui impuartants pensadôrs furlans dal prin Nûfcent.
- Dino Zoff (Marian, ai 28 di Fevrâr 1942) zuiadôr e alenadôr di balon.
Meti i titui[cambie | modifiche il codiç]
Cuant che la vôs a scomence a jessi un pôc plui lungje al sarà ben doprâ dai titui. In chest mût al vignarà fat in automatic l'indis dal articul. Un titul al ven fat doprant il segn di avuâl = par esempli:
==Paragraf 1==
===Paragraf 1.1===
====Paragraf 1.1.1====
=====Paragraf 1.1.1.1=====
==Paragraf 2==
===Paragraf 2.1===
Finì la vôs[cambie | modifiche il codiç]
Ae fin dal articul si metaran, se a son, i leams aes altris vôs de Vichipedie o a sîts esternis. Par fâ chest al sarà ben meti doi titui:
== Vôs leadis ==
== Leams esternis ==


text:
Il prin ministri vicjari rumen Béla Markó, membri de comunitât magjare e president de Aleance Democratiche dai Ongjarês de Romanie (RMDSz), al à declarât che il guvier al intint coinvolzi i rom fin ai nivei plui alts intai procès decisionâi che ju tocjin. La comunitât rom, cundut che e rapresente la plui gruesse minorance dal paîs, si ricjate a vê une rapresentance scjarse sei sul plan politic, sei su chel civîl. Frontâ la cuestion come se si tratàs dome di un probleme sociâl al è stât un erôr grues – al à spiegât Béla Markó– si à invezit di imbastî misuris par garantî la tutele des carateristichis linguistichis e culturâls dai rom. Une funzion impuartante ta cheste strategjie – al à zontât il prin ministri vicjari –e sarà davuelte ancje dal procès di decentrament dai podês.
Font: RMDSz News, 23/02/10


text:
A
son 43 i deputâts de Assemblee de Irlande dal Nord che si àn
impegnâts a puartâ indenant vie pe legjislature a pene tacade i
ponts previodûts de campagne a pro dal gaelic (#GaelVóta) inmaneade
de organizazion Conradh na Gaeilge.
Plui in detai si trate di 28 elets dal Sinn
Féin, 12 dal SDLP, 2 di People
before Profit Alliance e 1 dal Alliance
Party. A lôr duncje, prin di dut, si
ur domande di lavorâ par che il program a pro de lenghe irlandese al
vegni metût dentri intal program di guvier e al puedi deventâ
realtât. A son trê i ponts principâi dal program, o sei: invistî
almancul 2,6 milions di sterlinis in plui par meti in vore un plan
strategjic par incressi l’ûs de lenghe irlandese e infuartî i
puescj di vore ta chest setôr; promovi il gaelic inte vite sociâl;
svilupâ un sisteme scolastic che al garantissi l’insegnament dal
irlandês e che al incressi la presince des scuelis a imersion.
Font:
CnaG,
11/05/16


text:
Daûr dai dâts publicâts ta chestis zornadis de direzion centrâl di statistiche dal guvier de Letonie, intai ultins vincj agns, la comunitât russe che e vîf intal paîs si è sbassade di plui dal 6%. Dut câs, i rus a restin la plui gruesse minorance dal paîs baltic là che a son il 27,8% de popolazion totâl. Tra lis comunitâts che si son sbassadis intai ultins agns o cjatìn ancje bielorùs (3,6% de popolazion), ucrains (2,5%) e ebreus (0,45). I letons a son, invezit, pôc mancul dal 60% de popolazion e, ancje par chest, no mancjin i problemis intai rapuarts cu lis minorancis, a tacâ propit di chê russe.
Font: RIA Novosti, 19/10/09


text:
Il consei
dai ministris spagnûl al à fat bon un decret leç che al va a
cambiâ lis politichis scolastichis in vore intal stât. Un dai
mudaments principâi si riferìs al aument de cuote dal podê
decisionâl dal guvier centrâl sui contignûts dai programs
scolastics intes comunitâts cun lenghe proprie, che dal 55% al
passarà al 65%. Cun di plui a saran cressûts ancje i controi e i
esams fissâts des autoritâts statâls. La riforme e je stade
motivade cul obietîf di incressi la cualitât scolastiche, dal
moment che intai ultins agns la spese par student e je cressude cence
che si vedin vûts dai risultâts significatîfs. Dut câs al è
ancje cui che, dentri dal PP (la diestre spagnoliste cumò al
guvier), al à dite a clâr che il proviodiment al à chê di evitâ
che “i nazionaliscj a doprin la educazion par fabricâ dai
indipendentiscj”.
Font:
Gara, 22/09/12


text:
Il Gjapon (日本 Nippon o Nihon; in maniere uficiâl, Stât dal Gjapon, 日本国 Nippon-koku o Nihon-koku) al è un stât insulâr in te Asie orientâl. Il Gjapon al si cjate tal ocean Pacific, a Est dal Mar dal Gjapon, e al si slungje dal Mar di Okhotsk tal Nord al Mar Cinês Orientâl tal Sud. I Kanji ch'al fan il non dal Gjapon al vuelin dî "la origjin dal soreli", e il Gjapon al è spes cjamât "le tiere di soreli jevât".
Il Gjapon al è un arcipelac vulcanic di 6'852 isulis. Lis cuatri isulis plui grandis al son Honshu, Hokkaido, Kyushu, e Shikoku, ch'al fan su il novantesiet par cent de tiere gjaponês. Il Gjapon al à 126 milions di abitants, che al fan dal Gjapon li decim stât tal mont par popolazion. Le capitâl al è Tokyo, dulà che vivin 13,1 milions di personis, che al deventin 35 milions cuand che si conte le aree metropolitane.


text:
Ancje
la regjon de Alvernie e à decidût di aderî al Ufici public pe
lenghe ocitane (OPLO) che la sô creazion e jere stade votade l’an
passât dai conseis regjonâi de Aquitanie e dai Pireneus di Mieç.
La assemblee de Alvernie e à votât la sô adesion in maniere
unanime intant de riunion dai 22 di Setembar. Cun di plui, tes
stessis zornadis, ancje il president de Provence al à mostrât
l’interès de sô regjon par jentrâ intal organisim. L’ufici,
clamât a svilupâ une politiche unitarie a pro de lenghe ocitane, al
è duncje daûr a deventâ pardabon pont di riferiment e di
rapresentance des diviersis realtâts aministrativis che a formin la
Ocitanie.
Font:
Jornalet,
23/09/15


text:
Ai
7 di Otubar la organizazion Conradh na Gaeilge e la Union dai
Students in Irlande (USI) a àn inmaneât une manifestazion denant
dal Parlament de Republiche de Irlande par domandâ che il guvier che
al jessarà des prossimis elezions al puarti indenant une politiche
linguistiche che e permeti pardabon di valorizâ e di promovi il
gaelic irlandês. A peraulis, di fat, ducj a son a pro de lenghe
proprie de isule, ma intai fats si lasse che lis robis a ledin juste
de bande contrarie cemût che a mostrin vicendis capitadis ancje di
resint sei sul plan dai curricola formatîfs, sei su chel de
toponomastiche uficiâl. Cence dismenteâ che tra il 2008 e il 2015 i
fonts pe autoritât che e gjestìs lis areis là che il gaelic al è
ancjemò lenghe de comunitât (Gaeltacht) si son smiezâts passant di
45 a 22 milions di euros. Lis prossimis elezions a son duncje
calcoladis tant che un pont centrâl par savoltâ cheste situazion e
inviâ une politiche vere di normalizazion linguistiche. Ta cheste
direzion al va ancje il manifest pe lenghe presentât juste la vilie
de manifestazion di Conradh na Gaeilge, USI e altris setante
organizazions impegnadis pal irlandês. Intal document si ricuarde
ancje che invistî su la lenghe al è ancje un sburt pe ocupazion,
massime chê zovanîl.
Font:
UTV Ireland,
07/10/15


text: Vinars ai 2 di Dicembar 2016, aes nûf di sere, inte tratorie "Al Poeta" di San Martin dai Cjars, il grup teatrâl Segrât e il Grup di interès de Pro Loco Segrât a puartin in sene "Con la pelle color del fango", leture di un monolic di Fabio Miotti e Rosalia Pasquali, cun inserts multimediâi di Marco Palazzo e cu la colaborazion di Nevio Dalbello. E je une conte, discjantade ma intense, cuintri une des plui brutis malatiis de anime: il razisim. In cheste sorte di orazion civîl a no son senis e nancje personaçs di finzion : a vegnin ricostruidis cun peraulis, imagjinis e testemoneancis regjistradis, lis aventuris dai Rom. A si reste sbarlufîts, malapaiâts, disdegnâts. Ma, forsit, cun mancul prejudizis.


text:
Galizie: il galizian si cjate tal moment piês de sô storie
La organizazion galiziane “A Mesa pola Normalización Lingüística” e à presentât il manifest de campagne “Pal dirit a vivi par galizian” (polo dereito a vivirmos en galego) che e varà tant che moment principâl la manifestazion nazionâl pe lenghe che si davuelzarà domenie ai 18 di Mai a Sant Jacum di Galizie (Santiago de Compostela). Intant de presentazion dal document, il president di A Mesa, Carlos Callón, al à dite che il galizian si cjate cumò tal moment piês de sô storie. Cheste situazion – al à zontât – e je fie de politiche cuintri de lenghe puartade indenant dal 1990 al 2005 dai guviers dal PP vuidâts di Manuel Fraga. Inmò in dì di vuê a van dilunc pressions une vore fuartis par che la lenghe proprie de Galizie e disparissi – al à dite simpri Callón – ma, cundut achel, si à di jessi otimiscj parcè che la societât galiziane e à cumò i imprescj par recuperâ la sô lenghe.


text:
Paîs Catalans: no si pues impedî di doprâ il catalan in tribunâl
Intal stât spagnûl i acusâts a àn dirit a esprimisi in cualsisei lenghe ricognossude tant che proprie des diviersis comunitâts autonomis che lu componin. A confermâlu e je la “Audiencia Nacional” spagnole che e jere stade clamade a intervignî sul davuelziment dal procès cuintri di doi zovins catalans acusâts di vê brusât des fotos dal re di Spagne inte suaze di une campagne antimonarchiche. I doi a vevin domandât di doprâ par catalan, ma il judiç ur veve dineât la pussibilitât di vê un tradutôr catalan – castilian. Il Tribunâl superiôr spagnûl al à condanât il compuartament dal judiç e al à marcât il dirit di doprâ denant dal judiç il catalan, il basc, il galizian e l’ocitan, o sei lis lenghis ricognossudis come propriis dai diviers Statûts di autonomie.
Font: Mon Divers, 25/04/08; Vilaweb, 25/04/08


text:
Cjase
Par cjase si intint une struture naturâl o une costruzion artificiâl doprade dal om par vivi e no cjapâ il vint, la ploie, il frêt e il cjalt. Une cjase e po tegni une o plui fameis e cualchi volte ancje animai, e po vê une jentrade par une o plui puartis e vê balcons, scjalis, implants e servizis.
Storie[cambie | modifiche il codiç]
Fin cuant che l'om al à scomençât a vivi su cheste Tiere e a fâsi une famee, al à simpri vût bisugne di une cjase dulà vivi, mangjâ, scjaldâsi e durmî.
Za lis primis popolazions de Mesopotamie e dal antîc Egjit si fasevin la cjase cui modons cuets tal fôr e le pae, o cun altris materiâls che cjatavin. Si podevin cjatâ za sedi abitazions par une sole famee sedi abitazions par plui fameis, cun tant di curtîl, e lûcs riservâts par lis feminis e la servitût.
La cjase inte antighe Grecie e scomence a cjapâ une identitât e une forme: fatis cul len, l'arzile e la pae, lis cjasis de antighe Grecie a jerin une vore diferentis: scuris e cence comoditâts pai puars, plui fuartis e fatis cu la piere par chei che podevin paiâ. La cjase greche e veve une plante retangolâr, un curtîl centrâl e plui stanzis.
La cjase de Rome antighe e jere plui o mancul come chê greche, e veve un o doi curtîi (clamâts atrium e peristilium) e veve une bande dulà l'om al podeve stâ cu la sô famee, e une altre bande par la vite publiche. Bisugne ancje dî che te antighe Rome, no ducj a vevin il stes tip di cjase: la int dal popul e leve a stâ intes insulae, cjasis popolârs che vevin pui plans e dentri no si podeve fâ di mangjâ e no si podeve piâ il fûc parcè jerin fatis di len e modon, e al jere facil che cjapassin fûc.
I senatôrs e la int dal podê e leve a stâ fûr de citât, tes villae, costruzions in piere in plene campagne, dulà che i siôrs no si fasevin mancjâ nuie.
Tal periodi de Etât di mieç la cjase torne a jessi une abitazion unifamiliâr, ma il vivi dal om si svilupe dentri dai monasteris e cjiscjei, dulà che il vivi e il lavorâ dal om si jere aromai spostât.
Intal Rinassiment si torne a un ideâl di cjase scuasit come chel de epoche romane, ma in cheste ete lis costruzions plui impuartantis a son di utilitât publiche: glesiis, palaçs dal Comun e puints a restin lis preocupazions principâls par chei che al timp a jerin clamâts a ocupâsi di architeture.


text:
Indigjens bisiacs0 coments Publicât da il crot il martedì, dicembre 08, 2009
Si fasaraie une centrâl nucleâr a Monfalcon? Al è un toc che si sint cjacarâ di cheste idee e vuê e je vignude fûr une liste (subite smentide di bande dal Enel), dai puescj dulà che si pense di podê fa su lis centrâls nucleârs talianis. Fra chescj al è ancje Monfalcon.
Si sa che la int di chês bandis ca e à di fa il zûc di scuadre e sta cidine. Po dopo in cualchi lûc lis centrâls e saran ancje di fa. E cheste e à di jessi par nô une sielte prioritarie, une oportunitât strategjiche par il ben di ducj e bla bla bla al cjacare il mus.
Ma viodût che si fevele propit di Monfalcon e pensant a cemût che a stan lant i procès par i disgraciâts velenâts dal amiant a mi la robe mi puce.
Cuissà parcè ma mi ven iniment chel capolavôr di inzegnerie che e jere che biele dighe che a vevin fate sul Vaiont...
Isal pussibile che cuant che si fasin chês robis a chi in Italie, viodint cemût che e ven tratade la int, plui che oparis par l'interès de comunitât a someedin simpri des oparis coloniâls?
Il poleç di Buri0 coments Publicât da il crot il giovedì, febbraio 26, 2009
Chest an a Buri si votarà pal comun ven a stâi che il paîs al è dut un cantîr!
Vuê no ai voie di fâ un discors ni pro ni cuintri, ancje se la mê opinion su diviersis di chestis oparis le ai.
Ce che dut câs o ai voie di disi al è che l'an des elezions si fâs propite un grum di fature a lâ atôr pal paîs!
Nol cate cui che al è il sindic, nol impuarte ce che si è fat prime o ce che al covente verementri fat. L'an des elezions si à di fa sù, si à di spindi e si à di pesseâ a fâ viodi!
Par cumò dome tant fum, se sot al è il poleç e ce savôr che al à lu savarìn plui indenant.
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes


text:
L’esecutîf socialist, che al vuide la Comunitât Autonome Basche cuntun guvier di minorance, al à decidût une schirie di cambiaments no di pôc intai curicui educatîfs pes scuelis de infanzie, pes primariis e pes secondariis. Une des modifichis plui impuartantis e interesse l’euskara che nol sarà plui la lenghe veicolâr principâl dilunc vie dal percors educatîf. Ta cheste maniere – e spieghe la ministre pe educazion Isabel Celaá – si rivarà a di un “bilinguisim ecuilibrât” che però, intai fats, al larà a favorî il castilian. Tra lis novitâts o cjatìn ancje la proibizion di doprâ il tiermin “Euskal Herria” fûr che intai ambits culturâi e linguistics: in ducj chei altris setôrs, di fat, impen di chest non si varà di doprâ Comunitât Autonome Basche o Euskadi. Lis modifichis – e zonte la ministre pe educazion – a coventin par impedî che lis scuelis baschis a sedin “un imprest di indotrinament nazionalist”.
Font: Gara, 02/11/09


text:
Rome
Rome e je la capitâl da la Italie e il cjâflûc de regjon Lazi, e e à scuasit 2,8 milions di abitants. Secont la tradizion e je stade fondade di Romul il 21 di Avrîl dal 753 p.C. su siet cuei (Palatin, Esquilin, Aventin, Viminâl, Quirinâl, Celi, Cjapitulin).
Tabele dai contignûts
Teritori[cambie | modifiche il codiç]
Il comun di Rome al è il plui grant (1.285 km²) e il plui popolât de Republiche Taliane. La citât si cjate sul flum Tibar; il prin insediament al fo svilupât su pes culinis daûr de anse dulà che e je logade l'Isule Tiberine. Rome e je traviersade ancje da un altri flum, l'Aniene, che si bute intal Tibar inte zone setentrionâl dal abitât.
Storie[cambie | modifiche il codiç]
Daûr de tradizion, Rome e je stade fondade il 21 di Avrîl dal 753 p.C. di Romul. E je stade capitâl dal Imperi Roman, daspò sede dal Papât, capitâl dal Stât de Glesie dal VIII secul fin tal 1871, an che e je stade anetude al Ream d'Italie, diventant daurman la capitâl. Intal 1946 e je diventade la capitâl de Republiche Taliane.
Traspuarts[cambie | modifiche il codiç]
Colegaments[cambie | modifiche il codiç]
L'aeropuart intercontinentâl di Fiumicino (Leonart Da Vinci) al lee la citât di Rome con lis principâls citât dal mont; il scjali di Ciampino (Pastine) al è utilizât pai svoi charter. Al si cjate un aeropuart ancje al Urbe, doprât dome pal turisim e come elipuart.
Mobilitât urbane[cambie | modifiche il codiç]
Metropolitane[cambie | modifiche il codiç]
La citât e je servide da dôs liniis di metropolitane. Al dì di vuê a son in costruzion une diramazion de linie B (clamade B1) e une gnove linie, C, che e sarà operative a scomençà dal 2011.
Autobus e trams[cambie | modifiche il codiç]
A son in servizi ancje 376 liniis di autobus, sîs di trams e une di filobus [1].
Lûcs d'interès[cambie | modifiche il codiç]
Archeologjie[cambie | modifiche il codiç]
Monuments[cambie | modifiche il codiç]
Basilichis[cambie | modifiche il codiç]
Palaçs[cambie | modifiche il codiç]
Viôt ancje[cambie | modifiche il codiç]
Leams[cambie | modifiche il codiç]
- (talian) Sît ufiziâl dal Comun di Rome
- (talian) Informazions sul traspuart public


text:
A son siet
lis racomandazions fatis indenant dal grup di lavôr metût sù dal
guvier galês par svilupâ strategjiis par rispuindi al sbassâsi dal
numar des personis che a fevelin par galês propit intes areis rurâls
là che la lenghe e jere plui fuarte. Intal prin pont si propon di
promovi il svilup di Aberystwyth, Bangor e Caerfyrddin / Carmarthen
tant che citâts regjonâls. Po si invide a slargjâ l’impat des
politichis linguistichis dal guvier, a infuartî la presince dal
galês inte educazion pe fasse tra i 3 e i 14 agns, a incressi il
numar dal personâl bilengâl intai ents cun contat diret cul public,
a lavorâ adun cun scuelis e aministrazions locâls par promovi l’ûs
dal galês te societât, a judâ organizazions e societâts intal
svilupâ l’ûs de lenghe tes lôr ativitâts di socializazion e,
par finî, a slargjâ l’ûs dai programs pilote pal svilup de
lenghe ancje framieç des impresis e des organizazions che a operin a
nivel locâl.
Font:
BBC, 04/12/13; Wales On Line, 05/12/13


text:
Il
president de assemblee di Miranda do Douro, Artur Nunes, al indreçât
un apel al ministri pe culture, João Soares, par che il Portugal al
ratifichi la Cjarte europeane des lenghis regjonâls o minoritariis.
Fevelât di uns 7/8 mil personis inte aree di Miranda do Douro, il
mirandês al parten ae famee linguistiche asturiane leonese e dal
1999 al è ricognossût dal Portugal tant che lenghe couficiâl di
chest teritori. Par cheste reson, al dîs Nunes, no si capìs cemût
mai che il guvier portughês nol vedi ancjemò sotscrit la Cjarte
europeane. La ratifiche i permetarès ancje di infuartî la sô
presince intes scuelis di chest teritori, là che e je presinte in
forme opzionâl dal 1986.
Font:
RTP,
22/02/16


text:
Galizie, Paîs Basc, Paîs Catalans: acuardi di promozion linguistiche
Dai 6 ai 9 di Fevrâr si è davuelte a Parîs la edizion 2008 di Expolangues, manifestazion che di vincjecinc agns e clame adun inte capitâl francese esperts, insegnants e studiôs di lenghis. Chest an dentri de esposizion a son rapresentadis ancje un pocjis di lenghis minorizadis, tant che catalan, galizian, basc, asturian e alsazian. La manifestazion e je stade ancje la ocasion pai guviers de Catalogne, de Comunitât Autonome Basche e de Galizie par sotscrivi un gnûf acuardi di colaborazion par promovi la pluralitât linguistiche.
Font: Galiza Hoxe, 07/02/08; Nationalia, 07/02/08


text:
La
riforme dal sisteme de istruzion superiôr intal stât francês che e
jentrarà in vore intal 2016 e larà a margjinalizâ ancjemò di plui
la presince des lenghis minorizadis inte scuele. L’insegnament di
chestis lenghis, di fat, nol sarà plui materie curicolâr, ma
pratiche interdissiplinâr cuntune sole ore par setemane a
disposizion. E je cheste la denuncie che e rive di diviersis
organizazions impegnadis intal promovi lis lenghis minorizadis dentri
dal stât francês e che e je stade segnalade al ministeri dal grup
di studis parlamentâr su lis lenghis regjonâls. Par fâi cuintri ae
riforme si à inviât une petizion publiche indreçade al ministeri
francês pe educazion, ma si è daûr a inmaneâ ancje protestis e
manifestazions a nivel locâl. Al è il câs, par esempli, di chê
che il Coletîf Ocitan Peiregòrd al è daûr a imbastî pai 6 di
Jugn a Peireguers / Périgueux là che a son clamâts a partecipâ
associazions, aministradôrs locâi, students e rapresentants des
scuelis.
Font:
Jornalet,
19/05/15;
Agence Bretagne Presse, 21/05/15


text:
15 ott 2009
Le smuarse / La morsa
4 commenti:
-
-
Jaio, no ai capît ben, ise un lavôr to chel da la smuarse?
Cjati che di sigûr i pedons a no podaran fa di mancul di lei il reclam ma, a cualchidun, a podarès capitai di là a sbatii intor e vorès ancje dì ca si trate di un ostacul pai disabii in carocele.
Di smuarsis ta la oficine di gno pari an jere trê vecjonis. Jo, che gno pari lu judavi a comedà bicicletis, dopravi une vore lis smuarsis, se no podevi disvidà alc, nancje dopo vei metût la nafta, lu blocavi ta smuarse e cussì rivavi a fa ce che vevi di fa.
Cumò, par vierzi lis butilis di plastiche o dopri il spache coculis.
Mandi
DoneBete
- 16 ottobre 2009 11:54
- Jaio Furlanâr ha detto...
-
Si, le smuarse a é fate dome par meti in valôr i tabelons sparniçâts in te vile e ch'a son fissâts da simpri. Il colôr rós al é apont stât sielzût par tirâ tal vôli.
Biele chê di judâ tô pâri a comedâ bicis.La mê ex, invezit a mi mandave i fruts par punizion, e alore a san juste plantâ un claut:-)
- 16 ottobre 2009 12:34
-
-
Ai di fami contà da me sûr ca vîf in Canadà e ca à 18 ains plui di me - je sì ca saveve ancje montà i rais tai cerclon e ancje a dai la centradure - di come che in oficine a vevin fat a costruì un implant di lampadinis, cun chês dai lusôrs di biciclete, pa l'arbul di Nadâl, ancjemò tant prime ca si fossin viodudis chês eletrichis. Crôt di visâmi che sot l'arbul a jere une batarie di machine.
Magari fasarai un post par Nadâl.
Mandi
DoneBete
- 16 ottobre 2009 13:39
- Jaio Furlanâr ha detto...
-
O mi fasês pensâ a me cusine che ducj a cjapin par une mule cu l'ucel, juste parcé ch'a é deventade ingegnîr e che par passion a svuale in aereo ancje di gnot:-)
- 16 ottobre 2009 16:00


text:
Il Comitât dai ministris dal Consei de Europe al à dât fûr il secont rapuart su la situazion des lenghis minoritariis in Austrie. Intal document si invide il guvier austriac a meti adun une politiche organiche pe tutele e pe promozion des lenghis minorizadis daûr dai criteris fissâts de Cjarte europeane pes lenghis regjonâls o minoritariis. In particolâr si domande di garantî la pussibilitât di doprâ ad in plen sloven, cravuat e ongjarês cu lis autoritâts aministrativis e judiziariis des regjons là che a vivin chestis comunitâts. Il rapuart al sburte ancje par intervignî sul sisteme scolastic di maniere che al garantissi une ufierte formative intes lenghis minorizadis in stât di rispuindi al aument des domandis par chest servizi. Cun di plui si racomande di incressi la programazion radiotelevisive publiche massime pe comunitât ongjarese, e di judâ di plui la stampe locâl par sloven, cravuat e ongjarês.
Font: Eurolang, 17/03/09


text:
Galizie, Paîs Basc, Paîs Catalans: front comun pe promozion culturâl
Ai 10 di Dicembar i rapresentants plui alts de politiche culturâl de Galizie, de Comunitât Autonome Basche e de Catalogne a àn sotscrit un pat par promovi in maniere unitarie lis produzions culturâls des trê comunitâts. Il document al è stât batiât la “Declarazion di Compostela”, par vie che e je stade firmade a Sant Jacum di Galizie, o sei Santiago de Compostela. A sotscrivi la declarazion a son stâts i assessôrs pe culture des trê comunitâts, ven a dî Ánxela Bugallo pe Galizie, Miren Azkarate pe Comunitât Autonome Basche e Joan Manuel Tresserras pe Catalogne. La colaborazion e i scambis tal cjamp culturâl tra lis trê comunitâts e jere bielzà in vore di timp, ma cun chest pat si vûl fâ un pas indenant e, in plui di incressi i rapuarts za in at, si metarà adun une programazion unitarie par promovi intune la culture galiziane, chê basche e chê catalane, massime sui marcjâts forescj.
[Font: Galiza Hoze: 10/12/2007]


text:
E je fuarte la preocupazion framieç des organizazions internazionâls che a rapresentin lis comunitâts tataris e baschiris par un progjet di leç che, a lôr parê, al smire ae assimilazion di dutis lis popolazions no russis de federazion. Il test, di fat, al ponte ae costruzion di une “nazion civiche russe” e nol ten cont de esistence di republichis nazionâls autonomis tant che chê dal Tatarstan e chê dal Baschiristan. Tatars e baschîrs a fevelin lenghis de famee turche e a vivin pe plui part propit intai teritoris di chestis dôs republichis autonomis.
Font: Món Divers, 06/08/09


text:
Paîs Basc: la ilegalizazion di Batasuna denant de Cort Europeane pai Dirits Umans
La gnove e zirade bielzà di cualchi zornade, ma ai 13 di Dicembar e je rivade la conferme uficiâl. Cun di fat, ta chê zornade, la Cort Europeane pai Dirits Umans e à informât il Guvier spagnûl di vê fat bon il ricors presentât dal partît de çampe indipendentiste basche, Batasuna, cuintri de sô ilegalizazion. Il moviment nazionalitari basc al veve domandât ae Cort di esprimisi su la violazion dal dirit ae libertât di espression (art. 10), di associazion (art. 11) e di presentâ ricors (art. 13), ricognossûts de Convenzion europeane sui dirits umans. Il tribunâl european al à fat buinis lis primis dôs domandis, ma e à decidût di no esaminâ l’ultin pont, ven a dî chel sul dinei a ricori cuintri de ilegalizazion che al sarès stât metût in at des autoritâts judiziariis spagnolis. Adun cun chel di Batasuna, la Cort Europeane e à fat bogns ancje i ricors di dôs listis e di trê candidâts bascs che ur jere stât impedît di presentâsi intes elezions dal 2003 e dal 2004. Cumò, par che il tribunâl di Strasburc si esprimi, si varà di spietâ cualchi mês. Dut câs, za il fat che a sedin stâts acetâts chescj ricors al met sot acuse lis autoritâts spagnolis par vê metût fûr leç Batasuna e altris sogjets politics bascs. Baste pensâ che la Cort Europeane e acete a pene l’un e mieç par cent des domandis che i vegnin presentadis.
[Font: Galiza Hoxe, 10/12/2007; Gara, 13/12/2007]


text:
Daûr dal ultin rapuart publicât de ONG serbe “Napredni Klub” lis comunitâts serbis che a vivin fûr dal stât serp a vivin dispès in condizions di discriminazion. Cundut de organizazion federâl dal paîs, intal rapuart si declare che lis comunitâts serbis de Bosgne no gjoldin dai stes dirits dai cravuats e dai bosgnacs. In Montenegro, là che i serps a son un tierç de popolazion, il lôr status tant che minorance nazionâl nol è stât ancjemò regolât e no gjoldin di une rapresentance istituzionâl proporzionade. In Slovenie, invezit, no ur ven ricognossût il status di comunitât nazionâl autoctone. Simpri daûr dal rapuart, i serps che a vivin in Romanie e in Ongjarie a riscjin la assimilazion, intant che chei de Macedonie no varessin plene libertât di religjon. In Albanie, invezit, no si rive nancje a savê il numar dai serps che a vivin inta chel paîs. La ONG serbe e invide, duncje, il guvier di Belgrât di ocupâsi cun plui atenzion de situazion dai serps che a vivin fûr dai confins di stât.
Font: BalkanInsight, 05/08/09


text:
Il
comissari pai dirits umans dal Consei de Europe al à criticât siet
dai 47 stâts che a formin cheste istituzion par vie des politichis
di sfrat sfuarçât metudis in at cuintri dai rom intai ultins agns.
Sot acuse a son Albanie, Bulgarie, France, Italie, Ongjarie, Serbie e
Svezie. Il comissari al domande ai guviers di chescj stâts di fermâ
ducj i sfrats fintremai che no si cjataran soluzions abitativis
alternativis. Chestis azions, di fat, a incressin la vulnerabilitât
des fameis rom, a pidimentin la lôr inclusion sociâl e a impedissin
percors regolârs di scolarizazion.
Font:
Balkan Insight,
18 e 19/02/16


text:
Carli Magn
Carli Magn, par latin Carolus Magnus, par francês Charlemagne, par todesc Karl der Große (2 Avrîl 742 – Aquisgrane, 28 Zenâr[1] 814), al fo re dai Francs e dai Langobarts e imperadôr dal Sacrât roman imperi.
Al fo un dai omps plui impuartancj de Storie.
Tabele dai contignûts
Biografie[cambie | modifiche il codiç]
La zoventût[cambie | modifiche il codiç]
Al nassè di Pipin il Curt, prin maiordom di palaç, daspò re dai Francs, e Bertrade di Laon, cognossude anche come Berte dai grancj pîs, salacor tal 742, ma no o sin segûrs; no o savìn ben nancje dulà, salacor in Belgjiche, ancje se tal Votcent storics francês e todescs a tentatin di provâ che al jere nassût tai lor paîs, par resons di nazionalisim; dai sos predecessôrs al eredità une aleance unevore impuartante cu la glesie catoliche. No o cognossìn ben la infanzie di Carli Magn.
Carli re dai Francs e dai Langobarts[cambie | modifiche il codiç]
Tal 768 il pari al murì, probabilmentri pe idropisie, stramanant il ream a ducj doi i sos fis, Carli e Carliman, parcè che nol jere il dirit di primogjeniture; i doi fradis, no volint smiezâ il podê, a jerin unevore rivâi, ma il scuintri al fo evitât pe influence de mari, che e rivà a tignî sù la pâs sintremai il 771, cuant che Carliman al murì: Carli al rivà a cjapà il ream dal fradi, gjavant ae sô famee, che e scjampà dongje dal re dai Langobarts Desideri, che i Francs a vevin un bon rapuart cun lui, la pussibilitât di riclamâlu. Il rapuart cun lui al jere tant bon che Carli al veve maridât une sô fie, che no o savìn il non di lei, ma che e je par solit cognossude come Irmingarde, parcè che Alessandri Manzoni te tragjedie Adelchi le clamà cussì (par talian Ermengarda), o come Desiderade, ma, no vint vût fis di lei, vint pôre di une pussibil rivendicazion future dai erêts di Carliman, al decidè di discognossile e di tacâ i Langobarts. Te Storie i Francs e chescj par solit a jerin nemìs, par vie de volontât di chescj di concuistâ Rome e de aleance di chei cui papis; cun di fat il pontefiç Adrian I, che nol veve preseât lis gnocis e la aleance, al fo unevore cuntent. Par invadi la Italie al sielzè di doprâ une manovre a tanaie e tal 773 al rivà a vignî jù des Alps, tal Piemont, passant ator l'esercit nemì e lis fortificazions langobardis, che a jerin te planure e no sui monts parcè che chescj a jerin di là dal cunfin cul ream dai Francs, e scuaiantju par rivâ daûr di lôr cence nancje bataiâ. Viodude cemût che e jere la situazion, un grum di duchis langobarts a si alearin cun Carli. Desideri al si parà te capitâl Pavie di Milan, dulà che al tignì dûr par plui di un an; finît l'assedi e cjapade la citât tal 774, Carli, distronât il re, lu spedì intun munistîr a fâ il munic e al vignì il gnûf sovran dai Langobarts.
Al tornà in Italie tal 776 par fermâ un riviel di duchis langobarts (ancje chel dal Friûl) e tal 780 pe incoronazion di sô fi Carliman a re di chest paîs, cul non di Pipin.
Lis vueris cuintri i Sassonês e i Avars[cambie | modifiche il codiç]
Il scuintri di Carli e dai Sassonês, popul paian che al veve la Gjermanie dal nort, scomençât tal 772, al finì tal 804. La religjon di chescj (I Francs a jerin grancj aleâts de Glesie) e lis svalisamencj (no a jerin bariduris naturalis tra lôr e i Francs) a creavin ruze tra i doi popui. E fo une vuere fate di seguitivis incursions dai Sassonês, par solit te Istât, e di rifis dai Francs, che, par esempli, un dì a coparin plui di 4 000 ostaçs intune volte. Carli par fâju jù e convertîju al doprà ancje deportazions, introdusint tes tieris dispopoladis Sclâfs e Francs, leçs unevore severis cuintri la religjon paiane e un grum di durece. Invezit, cuant che al ve di convertî e bataiâ cuintri i Avars (791 - 796), no e fo doprade cheste severitât e a forin scanceladis lis leçs suturnissimis cuintri i Sassonês.
La vuere cuintri i musulmans[cambie | modifiche il codiç]
Volint cjapâ gnovis tieris, disint di volê liberâ i cristians spagnûi dai maumetans, che a regnavin lavie, al organizà une spedizion tal 778, profitant dal fat che un emîr al j veve domandât judori cuintri un altri. Nol combinà nuie, ma tai agns seguitîfs i soi gjenerâi a rivarin a cjapâ la Catalogne. Un episodi di cheste prime vuere in Spagne al è unevore innomenât: biel che l'esercit di Carli al tornave in France, ae retrovuardie al j fo dât sot e e fo disterminade, e cun cheste ancje il paladin Orlant, o Rolant, che al è un dai personaçs plui impuartants de leterature romançe, sedi te epiche medievâl (par esempli te Cjançon di Rolant, par francês Chanson de Roland) sedi tai poemis cavalarescs (par esempli tal Orlant inamorât, par talian Orlando innamorato, e tal Orlant furiôs, par talian Orlando furioso). Secont la tradizion, te bataie, vignude a Roncesvalles (ma i storics a disin che chest al è un buridon), Orlant al copà un grum di nemìs Araps, ma chescj a jerin masse di lôr; al decidè di cuarnâ par clamâ jutori masse tart, parcè che nol voleve jessi vîl. Par chest al murì. Te realtât no a jerin Araps in chê bataie, ma Bascs, che no a jerin musulmans, ma cristians.
La nassince dal imperi[cambie | modifiche il codiç]
Tal 799 il pape, Leon III, che al jere debil, nol veve un grum di aleâts, ni internis ni esternis, e al venive acusât par intacs di casse e pe sô vite privade (difat Carli, che al podeve fâlu parcè che al veve un prestigi stragrant e al jere considerât, insiemit al pontefiç, al vuide dai cristians, al decidè di fâ un scrutini par verificâ e chest al jere ver), al si parà dongje di lui, a Paderborn, in Sassonie, par un riviel a Rome, afermant che a j jerin stâts gjavâts fûr i volis e che e j jere stade taiade la lenghe ma che a jerin cressûts di gnûf par un meracul. Tornade Rome al pape, chest te Sierade dal 800 al acolzè Carli te caput mundi come al si faseve pai antîcs imperadôrs romans e tal dì di Nadâl, in chel che il tron dal imperi bizantin al jere vacant, doprant cheste come reson (al veve di jessi un imperadôr roman), lu incoronà imperadôr dal Sacrât roman imperi te basiliche di San Pieri, rispietant il cerimoniâl imperiâl roman: la intenzion e jere chê di ripiâ la Storie dal Imperi roman a soreli bonât daspò une interuzion. Secont Egjinart Carli nol fo content de cerimonie, salacor parcè che al veve metût il pape la corone sul sô cjâf, e chest al à une precise significance simboliche, ma salacor il biograf al scrivè cussì nome par sotsegnâ la sô modestie, come al faseve Svetoni pai imperadôrs antîcs.
L'imperi sintremai la muart[cambie | modifiche il codiç]
Tal 802 Nicefor I al vignì imperadôr bizantin, no preseant la renassince dal Imperi roman di Jevât: i doi a si bataiarin dal 805/806 al 812, po fasint un pat che al assegnà a Nicefor Vignesie, la Istrie e la Dalmazie, a Carli il ricognossiment de sô carighe. Daspò al organizà il stât, dividintlu in conteis, lis tieris centrâls, e marchis, chês esternis; par controlâlis dutis, al mandave funzionaris clamâts missi dominici de capitâl Aquisgrane. Al viodè di scrivi cetantis leçs prin nome orâls.
Tal 813 al associà al cadregon il sôl fi legitim ancjemò vîf, Luduì; tal istès an pal fret che al jere intant che lui al jere a cjace tes Ardenis al si inmalà, come al jere za sucedût prime, cheste volte di polmonere; no volint scoltâ i miedis, par curâsi al decidè di bessôl di gjunâ par cualchi dì, po di tornâ a mangjâ dut chel che al voleve. La matine dal 28 Zenâr 814, fade la comunion, al murì.
Carli e la culture[cambie | modifiche il codiç]
Al fevelave latin e al saveve lei, ma no scrivi; al cirì di imparâ cuant che al jere za intimpât, ma, aromai masse vecjo, nol rivà.
Al temeve la disparizion de culture dai Francs e de lor lenghe gjermaniche par vie de influence dal francês; par chest al scrivè une gramatiche de lenghe franche, intun timp cuant che al si crodeve che la sole lenghe che al si podeve comedâ e fos chê latine. Al organizà scuelis par predis e munics e al favorì la difusion de culture e la produzion di libris: in dì di vuê o vin 1 800 manuscrits realizâts dal an 1 sintremai la etât di Carli, plui di 7 000 scrits tal sô secul. Sot di lui al si stabilizà la minuscule caroline, la scriture che e fo la base pe elaborazion di chê doprade cumò tai libris (chê che il letôr al cjate chi). Il periodi di Carli al fo tant impuartant pe culture europeane che al è cognossût cul non di rinassince carolingjie[2]. Al jere ancje interessât ae astrologjie.
La scusse[cambie | modifiche il codiç]
Secont Egjinart, l'autôr de sô biografie plui impuartante, che lu cognosseve a muse, al jere grues, robust e alt 1,90 m; tal Votcent al vignì fûr che il so scheletri, che al fo misurât in chê volte, al jere propite 1,92 m. Al veve la muse taronte, i volis grancj e vivarôs, il nâs plui grant de medie, ma no une nape, l'estri gaiôs, il cuel nudrît e curt, la panze un pôc infûr e la vôs plane, ma masse sutîl par lui. Lis figuris tes monedis, che lu rapresentin cun mostacjons e cence barbe, come ducj i Francs, a confermin cheste descrizion.
Curiosetâts[cambie | modifiche il codiç]
- Carli al veve un elefant, che al si clamave Abul-Abbas, regalât cuntun grum di altris robis di un calif
Notis[cambie | modifiche il codiç]
- ↑ Le Goff: "Non è vero che Carlo Magno fu padre dell'Europa", repubblica.it, 27 Zenâr 2014
- ↑ Stefano Asperti, Origini romanze. Lingue, testi antichi, letterature, Viella, Lavis, 2014
Leams esternis[cambie | modifiche il codiç]
- Puntadis di Alle otto della sera su Carli Magn, rai.it
- Carlomagno, treccani.it


text:
Lenghe slovene
Il sloven (sl. slovenski jezik o in curt slovenščina) e je une lenghe sclave fevelade di pôc plui di 2 milions di personis. E je la lenghe uficiâl de Slovenie. Il non, come chel dal slovac, al significhe leteralmentri sclâf (dal vieri sclâf slověnskii). Tra lis carateristichis plui peculiârs, al è il mantegniment dal gjenar duâl, carateristiche de lenghe proto-indoeuropeane.
Il sloven inte Jugoslavie e jere une des lenghis uficiâls, dongje dal serp-cravuat e dal macedon; al jere però subordinât al serp-cravuat, e no jere promozion pal so ûs.


text:
Aida Talliente, adun cun Raffaele Serafini (scritôr di narative, un dai creadôrs dal blog di Contecurte e editorinte redazion di Edizioni XII), Francesco Tami (scritôr e musicist, l’unic a vê vinçût Premi S. Simon, concors par senegjaturis in lenghe furlane dal CEC, e Premi Friûl) e Barbara Minen (colaboradore di Onde Furlane che zaromai di agns e cure la trasmission di leturis “La ore dal te”) a son po lis vôs di “Onde Curte”, un program che al partìs de esperience dal blog leterari “Contecurte”. La trasmission e larà in onde ogni dì, dal lunis al vinars, tor 8 e un cuart di buinore (dopo dal GR e dal meteo), a partî dai 23 di Avrîl. Ogni pontade e previôt la leture di une des contis curtis – cun gjenars che a van dal horror al romantic, dal sociâl al ironic – publicadis sul blog di autôrs zovins za cognossûts (tant che Maurizio Mattiuzza o i stes Serafini e Tami), ma ancje esordients. Un tant par fâ cognossi la gnove leterature furlane, ma ancje cun chê di invoiâ a scrivi par furlan.
martedì 24 aprile 2012
Onde Furlane + Contecurte = ONDE CURTE
5 coments:
-
-
biele le iniziative
ma parcè no metile jù ancje in “streaming”
par chei di difûr che le onde no ur rive
e po ancje e podaressin scoltâle (ducj) cuant che ur va miôr
el fari
- 24/04/12, 23:04
- Contecurte ha detto...
-
la domande e larès fate a che de radio, ma mi pareve che radio onde furlane si podès scoltâ cence fastidi, di internet.
Baste lâ sul sît de radio e a son i leams.
Daspô se in streaming tu intindis di podê sintilis, a comant, chest propit al va domandât a lôr :)
- 25/04/12, 09:00
- Galliano ha detto...
-
La idee da "el fari" di metile in streaming mi par interessante. Il probleme di scoltâ in direte al è il fûs orari, par esempli: ancje se a Buenos Aires o podin sintî Radio Onde Furlane par Internet, lis 8 e un cuart di buinore vuestris a son lis 3 e un cuart di buinore nestris, a chês oris alì o sin tai braçs di Morfeu. Un salût. Galliano
- 25/04/12, 21:01
- Jaio Furlanâr ha detto...
-
O crôt che il streaming al esist bielzà da un biel pôc par chei che no lu savessin. Sule emission des contis curtis jo no sai cemût che il program a nol é nassût prime, massime che da cuant che a son stâts tajâts i sussidis, Onde Furlane a cirive di tirâ indenant cun ce che a podeve.Ma miôr al vâl tart che mai.
- 27/04/12, 11:25
- Jaio Furlanâr ha detto...
-
Un altri program che al sarès da fâ e che al varès un grum di sucès al sarès chel di: "Cemût si disial par furlan"
Al puedarès sei fat come un zuc, indulà che cualchi invidàt al rispuindarès le proprie rispueste magari umoristiche o ironiche o verosimil ma che il condutôr de emission par finî al varès di mendâ e rivelâ le vere peraule furlane.
- 27/04/12, 11:31


text:
Compositôr
Un compositôr al è un artist che al scrîf oparis musicâls, clamadis ancje composizions.
La musiche dal compositôr e je sunade dai musiciscj e cjantade dai cjantants.
La peraule compositôr e je doprade ancje fûr dal gjenar musicâl par indicâ cualchidun che al fâs une opare tal sens artistic de peraule.
La formazion dai compositôrs e ven fate tes scuelis di musiche clamadis conservatoris, ma la peraule compositôr e pues indicâ ancje cualchidun che al scrîf musiche cence vê fat la scuele.


text:
Une delegazion de Südtiroler Volkspartei (SVP) si à cjatade tes zornadis stadis cul president de comission parlamentâr austriache pal Sud Tirôl, Hermann Gahr, e i à presentât la domande par inviâ il ricognossiment de citadinance dople, taliane e austriache, pai citadins che a son a stâ in provincie di Bolzan. La cuestion e jere za saltade fûr intai mês stâts, ma dome cumò si 'nd à tacât a fevelâ in maniere uficiâl. A front dai dubis che la propueste e à jevât intal guvier austriac, il parlamentâr de SVP Siegfried Brugger al à fat savê che al inviarà une racuelte di firmis par mostrâ trop che la citadinance dople e rispuindi ae volontât de popolazion sudtirolese. Segnâi di gradiment pe propueste a son rivâts ancje di altris formazions politichis dal Sud Tirôl.
Font: Austrian Times, 07/01/10; Món Divers, 12/01/10


text:
30 nov 2010
Colps di vôi su Marcinelle / Colpi d'occhio su Marcinelle / Coup d'oeil sur Marcinelle
2 commenti:
- DoneBete ha detto...
-
Mandi Jaio,
controlânt l'an o viôt che la tragedie di Marcinelle a je capitade tal '56, come l'afontamênt da la Andrea Doria. Jo vevi cuatri agns e mi visi ben lis notizis ca vegnivin datis in radio. Plui in lâ tal timp o vevi un vicin di cjase, cal jere stât in miniere in Belgio, e al jere malât di silicosi.
Un dai sindics di Palaçul, ma la famee origjinarie di Tarcint, al je nât juste a Charleroi.
Mi visi la cjanson ca diseve
"Nella miniera è tutto un baglior di fiamme,
piangono bimbi, spose, sorelle e mamme.
Ma a un tratto il minator dal volto bruno
dice agli accorsi: "Se titubate ognuno,
io solo andrò laggiù, che non ho nessuno"."
e jo, di frute, o pensavi ca rivuardàs le miniere dal Belgio, ma controlânt a jere stade scrite ancjemò tal '30.
- 30 novembre 2010 17:10
- Jaio Furlanâr ha detto...
-
Jó invezit o ai sintût chiste cjançon in tal sud de France, in tun paisut indulà chi jeri a piturâ cun 4, 5 altris pitôrs. Un muradôr sardegnûl a le cjantave ogni sere cun le ghitare. Le sûr di un di nô,al à finît par sposâlu:-)
- 30 novembre 2010 19:56


text:
Ai
5 di Fevrâr une delegazion de NPLD (Rêt pe promozion de diversitât
linguistiche) e à presentât alì dal Parlament european un plan di
azions che di chi al 2020 a varessin di judâ a promovi dentri de
Union Europeane la diversitât linguistiche. Il document si svilupe
dilunc di cuatri liniis di azion prioritariis e al vûl dâi sostance
ai principis di tutele e di promozion des lenghis minorizadis che
intal Setembar dal 2013 a jerin stâts riclamâts di une risoluzion
dal Parlament european. La presentazion a Bruxelles e vûl jessi il
prin pas par une dade di consultazions che e varès di davuelzisi
intai prossims mês. Tra lis propuestis dal plan si à il
ricognossiment tant che lenghis uficiâls dentri des istituzions
europeanis di chês lenghis minorizadis tant che basc, catalan e
galês che za a gjoldin di un nivel di couficialitât intes regjons
là che a son feveladis, ma ancje che a sedin cjapadis dentri di
programs tant che il curriculum
vitae
eletronic Europass o l’Ersmus+.
Font:
El
Pais, 05/02/15; Diario de Navarra,
05/02/15;
NPLD, 02/02/15


text:
mercoledì 23 dicembre 2015
Cent metros
7 coments:
- Galliano ha detto...
-
Une storie di vite dure inte sô umanitât, dulà che no esist la solidarietât intune vuere tra puars, dome il plui fuart o il plui bulo al po vê la miôr. La violence dal vivi in chês cundizions e puarte violence tra lis personis. Mi plasè la bocje di ridi di Checo cul so gnûf zugatul, che, dome cul mostrâlu al varès otignût chel tocut di tiere "da pè de valado" e podè fâ cressi i "fasôi".
Compliments, unevore biele, ancje se o fadiai un pôc a leile in cheste variante furlane.
- 23/12/15, 16:19
-
-
I miei compliments a scuegnin jessi tanç!!I soi di Laùc,i stoi nome un tic plui in jù.Plui o mancul encje i miei vecjos an vivudes storie cussì..Cjava' claps par viodi tiere,cjamaiu su tune cariole e viodi di fà un tic di murade par che no vegn jù la "SANTE"Tiere e viodi di vuardeale come che tu as dit,parceche chel dongje a noi vegnisin stranes ideas di tirale jù intal so'.Se no dulà vevin di meti incjmò quatri cartufulas e fasui??Grazie Fulvio pe int di Cjargne che nissun a conos come chej che la vivin.Grazie encje a dùt Contecurte che as vulin avonde ben...MARIANGELA DE CAMPO
- 23/12/15, 21:12
-
-
Biele fantasie Fulvio, te to conte a mi àn dât tal voli i puarts di Glemone e di Tumieç, cun l'Adriatic ch'al rive fintremai in Cjargne e l'aghe dal mâr ch'a cuvierç dute la basse. O soi une vore curiôs di savê, se al restave fûr il Cjiscjel di Udin e il cjampanili di Mortean? Cuissà se Checo a ju viodeve. Bepi
- 23/12/15, 22:43
-
-
Biele la conte,cun che biele interpretazion in furlan de cjargne che al somee cjantat. Lussian
- 24/12/15, 15:34
- Yaio ha detto...
-
Cun le fevele dal pâri e le fantasie dal fí mi soi tolet vie facilmentri e pierdût tai particolârs abondants prime di rivâ ae fin. Le idee no é nuie mâl ma fevelant dai vacins, o crôt ch'al sarès stât miôr di tignî cont di ce che bielzà i bastians contraris nus disin sù di lôr: Che no son nuie utils e fintramai che a fasin plui mâl che ben e ch'al é dome une montadure par fâ bêçc (al é vignût fûr che da cuant che i vacins a son obligatoris, l'autism al à aumentât dal 67%)tai fruts.Cualchi senatôr merecan al à declarât che i i risultâts scientifics e son stâts falsificâts. Duncje par fâ ben,(O par fâ piês) se il vacin obligatori al fâs mâl, s'al devente proibît al fasarès ben:-)
Mandi, saludo to pêri.
- 24/12/15, 18:45
- Giovanni Nello Malisano ha detto...
-
Biele conte. Masse biele. Tal zuc de imagjinazion ( il puart a Tumieç e a Glemone... fantastic) je la vere storie de Cjargne. La vite dure de sô int. Brâf Fulvio.
- 26/12/15, 10:24
- Giovanni Nello Malisano ha detto...
- Questo commento è stato eliminato dall'autore.
- 26/12/15, 10:25


text:
O soi lât tal ospedâl a acompagnâle fin a l' 8av plan e o soi tornât indaûr a recuperâ le femine. Ma a ere stade scierade in cjase e no podevi domandâ di saltâ pal balcon dal quint plan.
Po ben, al mi saveve di kidnapping ma no ai dite nuje.
Dôs oris dopo o vevi di lâ a cjoli chê amie. Pe strade, un devant di me al si ferme par fâ passâ chel ch'al ven di che âltre bande parcé che cul camion ch'al si é fermât a nol sà passâ.
Po ben, sino propit salvadis? No ai dite nuje ancje se dopo di chel i 4O ch'a erin daûr di lui e an aprofitât de gjentilece par passâ un daûr chel âltri smierdantmi me e i 50 ch'a si erin fermâts daûr di me.
Po ben o no ai dite nuje ancje se chei daûr a crodevin ch'o fos jó a obleâju di spietâ. Tal ospedâl le amie tal sô vôli sí a veve le stice e tal so vôli no a veve mâl. Alore o no ai dite nuie parcé ch'o vevi distès un vôli in plui di jê. Ansit o i vevi mitût un pôc di musiche ma i dave fastidi. O vevi ancje mitût il riscjaldament ma a veve masse cjâlt e o vevi cjapât le strade le plui curte ma a in d'ere masse grumbulis, masse semaforos, masse sorêli, masse lûs...
Po ben no ai dite nuje e o sin rivâts d'istès in miez'ore e intant ch'o la fasevi smontâ e l'acompagnavi tal so puarton o mi sintivi tratâ di ducj i nons par chei ch'a no savevin passâ a cause che le mê machine...
Po ben, o no ai dite nuje tant, o vevi finît il siervizi. Ansit o ai dite grazie di vê savût esi cussí pazients.
Al semaforo seguent, un di chei ch'a erin daûr al si met ae mê diestre. Al tiré jù il finestrin e al mi domande so soi stupit fasint lâ il so dêt sul templi.
Po ben o vevi ben voe di disi alc ma o i a dite di si, ch'o eri stupit. Ma nol mi crodeve migo ve? O cirivi di sei serio e di convincilu ma al alçave lis spâlis e al diseve di no come par dî ch'al ere impussibil. Po ben, Al ere misdi. La mê femine a rideve come une mate e o vevi fan. Vert. Lu ai plantât là intant ch'al si faseve pivetâ da chei daûr di lui e i ai dât apontament al semaforo dopo. Ma nol é vignût. Pecjât parcé che dopo di misdi no soi mai gjentîl come di buinore.